<classify> Okwi mwenye umri wa miaka 22, sasa atakuwa analipwa dola za Marekani 10,000 kwa mwezi, akipatiwa nyumba, usafiri na huduma nyingine zote muhimu Denmark.Kwa mujibu wa tovuti ya klabu hiyo, makubaliano baina ya Okwi na klabu yake ya zamani, Simba SC yamekamilika na sasa taratibu za usajili zinaendelea baada ya jana kukabidhiwa jezi namba 25 aliyokuwa anatumia Tanzania.Kocha Hans Jorgen Haysen alisema kwamba Okwi ni mchezaji mzuri mwenye uwezo mkubwa, kasi, nguvu na utaalamu wa hali ya juu.Ana jina kubwa sana Tanzania na Uganda, ambako ameonesha umahiri wake mkubwa wa kufunga katika klabu na timu ya taifa, alisema.Okwi aliyeifungia mabao 18 timu ya taifa ya Uganda katika mechi 35, msimu uliopita aliichezea Simba SC akitokea kwa mahasimu, Yanga SC ambako pia alicheza kwa nusu mwaka kabla ya kutofautiana na viongozi wa klabu hiyo na kuondoka.Simba SC ndiyo iliyomuingiza Tanzania Okwi mwaka 2010 akitokea SC Villa ya kwao. Alicheza hadi mwaka 2013 aliponunuliwa na Etoile du Sahel ya Tunisia kwa dola za Marekani 300,000 Sh milioni 600 na zaidi.Hata hivyo, Okwi aliondoka Tunisia baada ya miezi mitatu baada ya kutofautiana na uongozi wa klabu hiyo na baadaye kufungua kesi FIFA akiomba aruhusiwe kucheza klabu nyingine kulinda kipaji chake wakati mgogoro wake na Etoile unaendelea.Etoile ilisitisha huduma kwa Okwi, baada ya kukerwa na desturi ya mchezaji huyo kuchelewa kurejea kujiunga na timu anaporuhusiwa kwenda kujiunga na timu yake ya taifa Uganda.Akasaini tena SC Villa katikati ya mwaka 2013 kabla ya Desemba mwaka huo, kuhamia Yanga SC- wakati wote huo kesi yake na Etoile ikiendelea FIFA.Hata hivyo, Agosti mwaka jana, Okwi akarejea Simba SC kwa Mkataba wa miaka miwili kabla ya mwezi huu kuhamia Denmark.Etoile haikuwahi kuilipa Simba SC fedha za manunuzi ya Okwi na klabu hiyo ilifungua kesi FIFA ikashinda, timu ya Tunisia ikiamriwa hadi katikati ya mwaka jana iwe imelipa, lakini hadi leo haijafanya hivyo.Lakini sasa Simba SC inaweza kupoza machungu iwapo SonderjyskE FC itatoa dau zuri, ambalo hadi sasa ni siri yao.  <topic>: MICHEZO 